Aalls verk er figurative, og i 1983 erklærte hun: «Naturens formrikdom vil alltid være utgangspunktet; naturens lover, mangfoldet, tvetydigheten og sannheten der, som er vår.» Bronseskulpturen «Jordisk kvinne med eteriske ambisjoner» ble vist på Høstutstillingen i 1980. Hun deltok i utstillingen ytterligere ni ganger, sist i 1992, med skulpturer av bronse eller stein, og det siste året også et maleri. Aall har hatt flere utsmykningsoppdrag, og verk er kjøpt inn til offentlige samlinger, slik som bronseportrettet «Nygaardsvold» som inngår i Nasjonalmuseets samling.